amanoisuno/poet huggingface dataset:
過寶應縣新開湖十首  其一 楊萬里
寒裏船門不可開，試開一望興悠哉。空濛煙雨微茫樹，都向湖光外面來。
過寶應縣新開湖十首  其二 楊萬里
細雨初如弄隙塵，須臾化作舞空蚊。作團面旋還分散，只見輕煙與薄雲。
過寶應縣新開湖十首  其三 楊萬里
雨絲拂水不曾沉，一一如珠一一明。亂走不停跳不住，忽然跳入水精瓶。
過寶應縣新開湖十首  其四 楊萬里
漁家可是厭塵囂，結屋圓沙最盡梢。外面更栽楊柳樹，上頭無數鷺鷥巢。
過寶應縣新開湖十首  其五 楊萬里
湖堤插柳早青葱，猶带隋家舊土風。莫笑千株尺來許，看渠攬盡夕陽紅。
過寶應縣新開湖十首  其六 楊萬里
雨裏樓船即釣磯，碧雲便是綠蓑衣。滄波萬頃平如鏡，一隻鸕鷀貼水飛。
過寶應縣新開湖十首  其七 楊萬里
半濃黛汁點遥林，微淡鉛膏抹暮雲。似白如青都不是，淮南弄色五湖春。
過寶應縣新開湖十首  其八 楊萬里
天上雲煙壓水來，湖中波浪打雲回。中間不是平林樹，水色天容拆不開。
過寶應縣新開湖十首  其九 楊萬里
兩隻釣船相對行，釣車自轉不須縈。車停不轉船停處，特地縈車手不停。
過寶應縣新開湖十首  其一○ 楊萬里
五湖佳處是荒寒，却爲無山水更寬。歸去江南無此景，未須喫飯且來看。
過九里亭 楊萬里
水渚纔容足，漁家便架椽。屋根些子地，簷外不勝天。岸岸皆垂柳，門門一釣船。五湖好風月，乞與不論錢。
過楊子橋二首  其一 楊萬里
浪說春歸已四旬，淮南元自不知春。明朝却是中和節，野次誰憐寂寞人。
過楊子橋二首  其二 楊萬里
客愁滿目政無聊，忽報船經楊子橋。未到江南心已喜，隔江山色碧相招。
瓜州遇風 楊萬里
金鉦三聲船欲發，天地蒼茫忽開闔。惡風吹倒多景樓，怒濤打碎金山塔。濤頭拋船入半空，船從空中落水中。勢如崩山同日二十九，聲如推墮萬石之簴千石鐘。岸人驚呼船欲沒，舟人絕叫船復出。平生所聞楊子江，無風已自波相撞。莫教風動一波起，三日奔騰收不止。君不見逆酋投鞭欲斷流，藁街自送月氏頭。
再賦石翁石婆 楊萬里
石翁誰怒猶睅目，石婆多愁鬢先秃。荒山野水四無人，二老對立今幾春。珠襦玉匣化爲土，金雁銀鳬亦飛去。知是六朝何帝陵，摩娑碧蘚俱無語。
觀張功父南湖海棠杖藜走筆三首  其一 楊萬里
看盡都城種海棠，只將一徑引教長。約齋妙出春風手，人在中央花四傍。
觀張功父南湖海棠杖藜走筆三首  其二 楊萬里
百株都好却嫌渠，揀中東邊第一株。開與未開相間著，濃紅密密淡疎疎。
觀張功父南湖海棠杖藜走筆三首  其三 楊萬里
天工信手灑明霞，若遣停勻未必佳。却得數株多葉底，殷勤襯出密邊花。
送薛子約下第歸永嘉 楊萬里
河東鸑鷟志青天，冀北麒麟受玉鞭。二十年前元脫穎，五千人裏又遺賢。請君更草凌雲賦，老我重看斫桂仙。趁取春風雙鬢綠，收科誰後復誰先。
和張功父榿木巴欖花韻 楊萬里
南湖窠木已交加，種欖栽榿更北涯。生眼錯呼爲夜合，新鶑知不是桃花。綠陰四合藏雲屋，翠浪全機織素紗。桂隠主人臞見骨，不餐酥酪却餐茶。
走筆謝張功父送似酴醾 楊萬里
西湖野僧誇藏冰，半年化作真水精。南湖詩人笑渠拙，不如儂家解乾雪。藏冰窨子山之幽，鑱透九地山鬼愁。儂家藏雪有妙手，分明曬在翡翠樓。向來巽二拉滕六，玉妃夜投玉川屋。剪水作花吹朔風，揉雲爲粉散寒空。醉揮兩袖拂銀漢，梢頭萬斛冷不融。瓊田挈月拾翠羽，砌成重樓天半許。盤作青蛟吐綠霧，亂飄六出薰沉炷。人間雪脆那可藏，天上雪落何曾香。三月盡頭四月首，南湖香雪今誰有，分似誠齋老詩叟。碎挼玉花泛春酒，一飲一石更五斗。
和祝汝玉作舉子語之句 楊萬里
玉奴何必減花奴，省識春風作畫圖。臨水隔花看走馬，翻身射雁落彫弧。詞場君擅傾城色，詩社儂凋覓句鬚。摩壘致師仰餘勇，政慚連叔答肩吾。
和徐盈贈詩二首  其一 楊萬里
不謁長安衆富兒，不隨舉子脫麻衣。片雲出岫元無事，催我詩成翻手歸。
和徐盈贈詩二首  其二 楊萬里
無鬼玄談彫苦空，端能問字過楊雄。韓琮不生王駕死，乞君明月與清風。
送劉德脩殿院直閣將漕潼川二首  其一 楊萬里
烏府何緣著佞臣，紫皇親擢得斯人。金丹半粒回元氣，玉宇崇朝作好春。不惜孤身輕一葉，坐令九鼎重千鈞。萬牛回首求梁棟，未要沱江理釣緡。
送劉德脩殿院直閣將漕潼川二首  其二 楊萬里
半世西風吹盛名，晚同朝路慰平生。一言半語到金石，四海九州成弟兄。雪嶺錦城君理棹，青鞋黄帽我歸耕。長江萬里通吳蜀，逢著雙魚各寄聲。
送馬莊父游金陵 楊萬里
東華踏徧軟紅塵，却去秦淮釣月輪。朱雀烏衣王謝宅，黄旗紫蓋晉梁春。江山拾得風光好，杖屨歸來句子新。祗恐參卿署軍事，醲薰薦墨到槐宸。
跋吳箕秀才詩卷 楊萬里
君家子華翰林老，解吟芳草夕陽愁。開紅落翠天爲泣，覆手作春翻手秋。晚唐異味今誰嗜，耳孫下筆參差是。一徑芙蓉十萬枝，喚作春風二月時。旁人笑渠眼花恐落井，渠方掉頭得句呼不醒。老夫向來守荆溪，郡有詩人元不知。贈我連城雜照乘，一夜空齋橫白蜺。
記丘宗卿語紹興府學前景 楊萬里
鏡湖泮宮轉街曲，纔隔清溪便無俗。竹橋斜度透竹門，牆根一竿半竿竹。恰思是間宜看梅，忽然一枝橫出來。霜餘皴裂臂來大，只著寒花三兩箇。
和御製瓊林宴賜進士余復等詩 楊萬里
聖主臨軒士褎然，曲江花底宴群賢。九天日月開清照，四海豪英看廣延。祗合致君上堯舜，不應侔德止宗宣。草萊憂國從今始，記取雲章第一篇。
送徐宋臣監丞補外 楊萬里
出處何心一似雲，世間萬事不關身。補天鍊石無虛日，憂國如家有幾人。千載芬香只忠孝，百年富貴竟埃塵。看君兩鬢青青在，不晚歸來侍玉宸。
題瀏陽縣柳仲明致政雲居山書院 楊萬里
雲居山高三萬尺，下插瀏江上撞日。柳下和風百世師，有孫避地來築室。奕葉隠居三百年，栽桃種杏今滿川。當家相傳一破硯，此外文字九千卷。旄頭畢方書散亡，維仲明父再耿光。木葉衣裳野蕨腸，牙籤玉軸還堆床。更於山下起高閣，竹戶松窗照林壑。閣上諸郎夜誦聲，太一真人降雲鶴。向來有子中文科，泮宮彈琴詠菁莪。柳氏門閭人刮目，仲明依舊一漁蓑。
小樓晚眺雲日 楊萬里
小樓掛上綠窗櫺，落日孤雲萬態生。碧玉峰巒白銀緣，峰巒暗處緣偏明。
記丘宗卿嚥冰語 楊萬里
醉嚥冰丸不作難，不須碎嚼不須餐。聽渠歷歷胸中過，一寸詩腸一寸寒。
送李制幹季允擢第歸蜀 楊萬里
玉立長身太史公，諸郎箇箇有家風。高文大冊傳書種，怨句愁吟惱化工。鴻雁雙銜月宮桂，鵷雛獨戀蜀山桐。何如天網籠雲表，三鳳都歸上苑中。
林宏才秉義挽辭 楊萬里
行盡江南北，於何隠去休。福清好雲谷，老子得菟裘。風采今千古，英靈閟一丘。庭階俱玉樹，仲氏立鼇頭。
題沈子壽旁觀錄 楊萬里
逢著詩人沈竹齋，丁寧有口不須開。被渠譜入旁觀錄，四馬如何挽得回。
送吳敏叔待制侍郎 楊萬里
脚踏雞翹豹尾間，心飛碧岫白雲端。人看疎傅如圖畫，帝念嚴光返釣灘。玉殿松班唐次對，竹宮茅立漢祠官。自憐病鶴樊籠底，萬羨冥鴻片影寒。
寄吳宜之 楊萬里
罨畫溪頭老詩伯，夜榜仙槎鬰林石。要令南斗避文星，却歸北辰捧天極。頃逢桂江雙鯉魚，殷勤兩寄尺素書。山長水遠到不到，未必韋郎跡也疎。書中只有相思字，更及融州一寒士。泮水曾參冷似冰，等待春風放桃李。
和沈子壽還朝天集之韻 楊萬里
愁城不著狂詩客，徑超天外華胥國。苦海惟愁熱惱人，別有月中水精域。浣花一老已九京，何人再築五言城。竹齋衣鉢傳錦里，咄咄雲煙飛落紙。胸中磊磈有餘地，語下飄蕭無俗氣。詩壇筆陣制中權，勢如常山看率然。觀者堵牆顔色沮，驚聞柘彈金盤句。老夫性癖耽此趣，被渠夜半赤手取。重陽過了元不知，猶有黄花三兩枝。
雨中出湖上送客 楊萬里
細雨輕煙著地昏，湖波真箇解生塵。浄慈靈隠君休覓，失却諸峰不惱人。
入北昭慶寺 楊萬里
兩岸芙蓉雨洗粧，愁將紅淚照銀塘。抬頭不起珠璣重，柳外西風特地狂。
張幾仲侍郎挽詞三首  其一 楊萬里
半世金閨彥，中年碧落班。一般俱紫橐，千古忽青山。秋入篇章裏，春生岳牧間。汾陽舊部曲，白髮萬人潸。
張幾仲侍郎挽詞三首  其二 楊萬里
烈考同心德，中興異姓王。勳勞貫三極，文獻在諸郎。公也山林味，天乎日月忙。一生非不達，晚達却堪傷。
張幾仲侍郎挽詞三首  其三 楊萬里
京口連滄觀，洪都孺子亭。飛觴回落月，灑筆濕寒星。別去長離索，歸來遽杳冥。知公喜儂句，五字酹英靈。
徐氏太淑人挽詞二首  其一 楊萬里
三子官期至，同時各致勤。爭迎阿潘母，獨就大馮君。喜入烏巢舍，驚傳鶴弔墳。傷心是廷尉，目斷太行雲。
徐氏太淑人挽詞二首  其二 楊萬里
赤矢生名族，烏衣媲德門。萱堂登九秩，蘭砌頷重孫。樂飲占蛇日，翻隨藥兔魂。一生參貝葉，夢幻了無痕。
跋眉山程仁萬言書草 楊萬里
峨眉山下三蘇鄉，至今草木文章香。近時英妙有程郎，數寸管底翻錦江。向來曾草三千牘，流涕太息仍痛哭。九虎當關北斗深，十年買桂炊白玉。荆溪溪上相識初，君猶少年我壯夫。帝城再見各白鬚，袖中一紙梁溪書。剡藤方策一萬字，猶带權書衡論味。君不見古來富貴掃無痕，只有文章照天地。
題鞏仲至脩辭齋 楊萬里
人道莊周夢蝴蝶，我言蝴蝶夢莊周。莊周解飛蝶解語，說向蝴蝶應點頭。脩辭齋中子鞏子，年少詩狂狂到底。蹇馿破帽衝達官，白眼清談對餘子。東萊一翁印斯人，世人皆憎翁不嗔。爲渠落筆三大字，政自不妨詩入神。
秋夕不寐二首  其一 楊萬里
每到炎天只願秋，如何秋到却成愁。官居也有寒蛩語，不似山間聽得幽。
秋夕不寐二首  其二 楊萬里
夏熱通宵睡不成，秋涼老眼又偏醒。窗虛月白清無夢，却爲西風數漏聲。
跋符發所錄上蔡語二首  其一 楊萬里
洙泗淵源一線寒，再從伊洛起濤瀾。偶看上蔡先生語，滿目淙淙八節灘。
跋符發所錄上蔡語二首  其二 楊萬里
符君天秀擢炎方，繭足擔簦學北方。不是澹菴謫南海，姓名那得許芬香。
贈墨工張公明 楊萬里
廬陵舊墨說潘衡，廬陵新墨說張生。潘家衣鉢嗣蘇子，張家苗裔出易水。易水松花煙一螺，漲起倒流三峽波。人言天下無白墨，那知真有玄尚白。磨光漆几奪眼睛，試點一點傾人城。
跋丘宗卿侍郎見贈使北詩一軸 楊萬里
太行界天二千里，清晨跳入寒窗底。黄河動地萬壑雷，却與太行相趁來。青崖顛狂白波怒，老夫驚倒立不住。乃是丘遲出塞歸，贈我大軸出塞詩。手持漢節娖秋月，弓挂天山鳴積雪。過故東京到北京，淚滴禾黍枯不生。誓取胡頭爲飲器，盡與遺民解魋髻。詩中哀怨訴阿誰，河水嗚咽山風悲。中原萬象聽驅使，總隨詩句歸行李。君不見晉人王右軍，龍跳虎卧筆有神。何曾哦得一句子，自哦自寫傳世人。君不見唐人杜子美，萬草千花句何綺。祗以詩傳字不傳，却羨別人雲落紙。莫道丘遲一軸詩，此詩此字絕世奇。再三莫遣鬼神知，鬼神知了偷却伊。
謝湖州太守王成之給事送百花春糟蟹 楊萬里
烏衣巷裏批敕手，整頓乾坤渠儘有。天風吹入水精宮，一夜陽和徧花柳。愛殺苕溪波底雲，揉雲釀出蒲萄春。更挼百花作香塵，小槽濺破真珠痕。一杯吸盡太湖月，郡齋忽念山中客。遠澆白首草玄人，伯雅仲雅俱清絕。一介不肯遣長鬚，却遣郭索持尺書。二執戈者爭走趨，登彼糟丘勸腹腴，可憐郭索與陸諝。不傍貴人熱門戶，却訪誠齋老病翁，多謝苕溪賢地主。
贈寫真水鑑處士王溫叔 楊萬里
我不如森森千丈松，我不如濯濯春月柳。髯疎鬢秃已雪霜，皮皺肉皴真老醜。葉生畫時顔尚朱，王生畫時骨更臞。一生愛山吟不就，兩肩化作秋山瘦。君不見褒公鄂公圖凌煙，腰間羽箭大如椽。君不見浣花醉圖粉墨落，日斜泥滑馿失脚。貴人寒士兩相嗤，畫圖猶在人已非。王生王生且停手，不如生前一杯酒。
題汪季路太丞魏野草堂圖二首  其一 楊萬里
汾陰西祀告昇平，四海無波鏡樣清。乞與幽人好風月，萬山裏許聽泉聲。
題汪季路太丞魏野草堂圖二首  其二 楊萬里
奉常夫子半錢無，不問田園況室廬。聞道買來新宅子，借看却是草堂圖。
題汪季路所藏李伯時飛騎斫鬃射楊枝及繡毬圖二首  其一 楊萬里
虎夫馳射殿西偏，一箭穿毬不再彎。飛騎新圖天上本，龍眠偷得到人間。
題汪季路所藏李伯時飛騎斫鬃射楊枝及繡毬圖二首  其二 楊萬里
君王將幸寶津園，刷洗天駒尚未乾。禁地何緣有闌入，考官應奉得來看。
曉登小樓霧失南高峰塔 楊萬里
日日南高峰，知我登小樓。笑回紫翠面，擎獻新鮮秋。獨將詩魂去，恣繞月脇游。得句寄與渠，月姊不敢搜。絕頂珥瓊筆，仰空書銀鈎。今晨招不來，開窗得孤愁。折簡呼屏翳，能爲追亡不。
跋羅春伯所藏高氏樂毅論 楊萬里
右軍樂毅論，大令洛神賦。王家小楷天取將，祗餘驚鸞尚雙翥。昭陵銀海閟銀鈎，秦王卧看偷兒偷。秣陵井苔剝山骨，祝融復遣山鬼搜。裂瓊劃玉各分散，遺下寶圭三五段。墨卿收拾驪頷珠，僅僅一百八十餘。江西今代韓吏部，古心古道生好古。雷電勃興急捉取，阿那精靈會飛去。
贈周敬伯 楊萬里
萬方英傑集橋門，作麽吾州不數人。之子獨携一方策，短檠以外四無鄰。歲云暮矣猶爲客，歸去來兮未立身。待上六鼇頭上立，還家藉手拜雙親。
贈翦字吳道人 楊萬里
寶晉雲煙雜海濤，玉谿花月寫風騷。一生不倩毛錐子，只倩并州快翦刀。
題汪聖錫墳庵真如軒在玉山常山之間 楊萬里
東吳南垂楚北際，中央不合大如礪。百灘千嶂自一川，清空不是人間世。玉山先生携老禪，把茅結庵開小軒。身前身後來醉眠，一醉不醒三千年。先生杖屨半宇宙，每到此軒去還又。爲憐雪立孤竹君，月骨風筋如許瘦。向來種笋今排天，先生手痕故依然。騎龍帝旁爲飛仙，玉棺寂寞空寒煙。
和陸務觀用張季長吏部韻寄季長兼簡老夫補外之行二首  其一 楊萬里
今代老龜蒙，無書遺子公。也能將好句，特地寄西風。遲暮甘三已，飄零笑兩窮。絕憐張與陸，百戰角新功。
和陸務觀用張季長吏部韻寄季長兼簡老夫補外之行二首  其二 楊萬里
別去公懷我，詩來我夢公。半輪笠澤月，一信鏡湖風。豈有詩名世，而無鬼作窮。管城言曉事，猶欲策元功。
之官江左舟中梳頭 楊萬里
耐癢呼僮理亂絲，一梳一快勝千篦。是中妙處無人會，合眼垂頭到睡時。
題張以道上舍寒綠軒 楊萬里
菊芽伏土糝青粟，杞笋傍根埋紫玉。雷聲一夜雨一朝，森然迸出如蕨苗。先生饑腸詩作梗，小摘珍芳汲冰井。風爐蟹眼候松聲，笊籬親撈微带生。爛炊凋胡淅青精，芼以天隨寒綠萌。饑時作齏仍作羹，飽後龍鳳同庖烹。太官蒸羔壓花片，宰夫胹蹯削瓊軟。豹胎熬出禍胎來，貴人有眼何曾見。天隨尚有愁作魔，愁杞作棘菊作莎。君不見黄金錢照紅玉豆，秋高更覺風味多。先生釀金鍊紅玉，自莎自棘如予何。金空玉盡苗復出，喫苗喫花并喫實。天隨白眼屠沽兒，不道有人頭上立。
宿長安閘 楊萬里
野次何銷追水程，昏時即住曉時行。驚眠幸自無更點，猶有船頭擊柝聲。
讀詩 楊萬里
船中活計只詩編，讀了唐詩讀半山。不是老夫朝不食，半山絕句當朝餐。
夜泊平望二首  其一 楊萬里
夜來微雪曉還晴，平望維舟嫩月生。道是燭花總無恨，爲誰須暗爲誰明。
夜泊平望二首  其二 楊萬里
一色河邊賣酒家，於中酒客一家多。青帘不飲能樣醉，弄殺霜風舞殺它。
平望夜景 楊萬里
二鼕鼕，三當當。夜泊平望更點長，新月無光湖有光。昨宵一雪今宵霜，犬吠兩岸歸人忙。夜深人靜無一事，畫燭泣殘人欲睡。忽有漁船外水來，一棹波聲風雨至。半生墮在紅塵中，浮家東吳東復東。樓船夜宿瑠璃國，誰言別有水精宮。
遠樹 楊萬里
行行遠樹慘無聊，脫盡清陰只有梢。霜幹瘦來無可庇，更能庇得鷺鷥巢。
望姑蘇 楊萬里
曠野平中天四垂，凍雲罅裏日平西。水村人遠看來短，茅屋簷長反作低。最愛河堤能底巧，截他山脚不勝齊。喜聞借得姑蘇館，百尺高臺入杖藜。
風定過垂虹亭 楊萬里
松江未過不勝愁，過了垂虹百不憂。忽見石湖山上塔，定知塔背是蘇州。
鱸魚 楊萬里
兩年三度過垂虹，每過垂虹每雪中。要與鱸魚償舊債，不應張翰獨秋風。買來一尾那嫌少，尚有杯羹慰老窮。祗是蓴絲無覓處，仰天大笑笑天公。
泊姑蘇城外大雪二首  其一 楊萬里
夜燒銀燭卷金巵，猛落天花醉未知。若怯一寒都不看，却教六出更投誰。開門片片灑人面，送眼山山呈玉肌。纔雪又晴晴又雪，吳中風物許清奇。
泊姑蘇城外大雪二首  其二 楊萬里
今日晴光滿碧空，也無霧雨也無風。寂然窗戶黄昏後，霍地瓊瑶一望中。千里湖山銀作地，半篙舴艋玉爲宮。丁寧浮蟻非常綠，計會祥麟分外紅。
跋袁起巖所藏蘭亭帖 楊萬里
南朝千載有斯人，拈出蘭亭花草春。俛仰之間已陳跡，至今此紙尚如新。
謁范參政并赴袁起巖郡會坐中熾炭周圍遂中火毒得疾垂死乃悟貴人多病皆養之太過耳 楊萬里
後炭前爐便是窯，饒君是鐵也教銷。不須泉下火山獄，新制人間法外條。今日晴明殊可喜，病夫意緒自無聊。看來只欠刀圭藥，脚踏層冰雪沒腰。
辛亥元日送章德茂自建康移帥江陵二首  其一 楊萬里
極知借寇未多時，道是徵黄有近期。不割半青江令宅，却飛大白習家池。湖山解語云來暮，淮水無情也去思。莫近鄉關動歸興，輕黄一點上雙眉。
辛亥元日送章德茂自建康移帥江陵二首  其二 楊萬里
西湖一別忽三年，白首相從豈偶然。到得我來恰君去，政當臘後與春前。醉餘犯雪追征帽，送了憑欄望去船。待把衣冠掛神武，看渠勳業上凌煙。
金陵官舍後圃散策二首  其一 楊萬里
江梅未落杏先繁，萱草都齊柳半勻。却是淺寒花較耐，東風未要十分溫。
金陵官舍後圃散策二首  其二 楊萬里
旋種花窠二百株，不知種了有花無。阿誰便向春工說，急擣紅藍染玉酥。
過秦淮 楊萬里
曉過新橋啟轎窗，要看春水弄春光。東風作意驚詩眼，攪亂垂楊兩岸黄。
後圃杏花 楊萬里
小樹手初種，當年花便稠。揀枝那忍折，繞徑祗成愁。淡了猶紅在，留渠肯住不。無端萬銀竹，判却一春休。
戲綵堂前海棠 楊萬里
露揉雨漬柳方濃，日曬風曛杏政烘。祗有海棠非旋染，粟來大小便鮮紅。
櫻桃花 楊萬里
櫻桃花發滿晴柯，不賭嬌饒只賭多。落盡江梅餘半朶，依前風韻合還他。
春寒 楊萬里
陣陣風寒樹樹斜，不容老子出簷牙。繡簾半捲門偏啟，深倚胡床遠看花。
春陰忽霽 楊萬里
雲膜辛勤護日華，一重縠子一重紗。玉奩忽透菱花影，淡與油窗描杏花。
過笪橋 楊萬里
輕風欲動沒人知，早被垂楊報酒旗。行到笪橋中半處，鍾山飛入轎窗來。
登鳳凰臺 楊萬里
千年百尺鳳凰臺，送盡潮回鳳不回。白鷺北頭江草合，烏衣西面杏花開。龍蟠虎踞山川在，古往今來鼓角哀。只有謫仙留句處，春風掌管拂蛛煤。
上巳寒食同日後圃行散 楊萬里
百五重三併一朝，風光不怕不嬌饒。鹿葱引道心猶卷，楊柳應門手對招。筇未喚隨非是强，扇聊作伴不須摇。先生道是無歌舞，花勸鶑酬酒自銷。
代書呈張功父 楊萬里
不見子張子，令人夢亦思。只應依舊瘦，近作幾多詩。聯句平生事，看花去歲時。海棠今好不，傳語併酴醾。
移瑞香花斛 楊萬里
夜掇香窠沐露華，晝移翠斛馥窗紗。將身挨起簾帷著，生怕簾帷挨著花。
三月三日上忠襄墳因之行散得十絕句  其一 楊萬里
暖轎行春底見春，遮欄春色不教親。急呼青繖小涼轎，又被春光著莫人。
三月三日上忠襄墳因之行散得十絕句  其二 楊萬里
草藉輪蹄翠織成，花圍巷陌錦幃屏。早來指點遊人處，今在游人行處行。
三月三日上忠襄墳因之行散得十絕句  其三 楊萬里
淮山脚下大江橫，御柳梢頭絳闕明。覽盡山川更城郭，雨花臺上太奇生。
三月三日上忠襄墳因之行散得十絕句  其四 楊萬里
天公也自喜良辰，上巳風光忽斬新。點檢一春好天色，更無兩日似今晨。
三月三日上忠襄墳因之行散得十絕句  其五 楊萬里
游人不是上墳回，便是清湍禊事來。最苦相逢無處避，天禧寺及雨花臺。
三月三日上忠襄墳因之行散得十絕句  其六 楊萬里
女唱兒歌去踏青，阿婆笑語伴渠行。只虧郎罷優輕殺，櫑子雙擔挈酒缾。
三月三日上忠襄墳因之行散得十絕句  其七 楊萬里
粉捏孩兒活逼真，象生果子更時新。輸贏一擲渾閑事，空手入城羞殺人。
三月三日上忠襄墳因之行散得十絕句  其八 楊萬里
長干橋外即烏衣，今著屠沽賣菜兒。晉殿吳宮猶碧草，玉亭謝館儘黄鸝。
三月三日上忠襄墳因之行散得十絕句  其九 楊萬里
除却鍾山與石城，六朝遺跡問難真。里名只道新名好，不道新名誤後人。
三月三日上忠襄墳因之行散得十絕句  其一○ 楊萬里
切忌尋春預作謀，教君行樂定成愁。老夫乘興翩然出，不遣風知雨覺休。
折花 楊萬里
指似青童折海棠，繁枝仍要豔花房。癡眉騃眼生疎手，顫脫花房悶一場。
行闕養種園千葉杏花二首  其一 楊萬里
不信東皇也有私，如何偏寵杏花枝。於中更出紅千葉，且道此花奇不奇。
行闕養種園千葉杏花二首  其二 楊萬里
白白紅紅兩不真，重重疊疊是精神。誰言跂石眠雲客，也見長楊五柞春。
清明日雨雪來早晴霽二首  其一 楊萬里
清明一雨壞花時，梅杏櫻桃總脫枝。挽住落英供細舞，東風猶自妬游絲。
清明日雨雪來早晴霽二首  其二 楊萬里
清明一雪怪生寒，逗曉新晴雪未殘。要見海棠還傅粉，捲簾不徹急來看。
海棠四首  其一 楊萬里
小園不到負今晨，晚喚嬌紅伴老身。落日爭明那肯暮，豔粧一出更無春。樹間露坐看摇影，酒底花光併入唇。銀燭不燒渠不睡，梢頭恰恰掛冰輪。
海棠四首  其二 楊萬里
暖醉寒醒各自奇，千花誰是復誰非。燕支濃透春風面，翡翠新裁生色衣。破落東皇能許劣，莊嚴西子較些肥。癡兒猶恨無香在，紫蝶黄蜂政打圍。
海棠四首  其三 楊萬里
競豔爭嬌最是他，教人嫌少不嫌多。初酣曉日紅千滴，晚笑東風淡一渦。自是花中無國色，非關格外占春窠。開時慳爲渠儂醉，却恨飄零可若何。
海棠四首  其四 楊萬里
吾詩多爲海棠哦，花意依前怨不多。已拆未開渾是韻，乍濃還淡總由它。留連春色能銷底，請託東風定肯麽。豈是少陵無句子，少陵未見欲如何。
花下夜飲 楊萬里
夜深移入小杯盤，回首花枝不忍看。豈與海棠情分薄，老夫自是怯春寒。
柳絮 楊萬里
寒勒花遲却速殘，暖將絮過忽吹還。雪翻霽日光風急，毬衮回廊曲榭閑。萬里雲天皆去處，羣飛蹤跡恣中間。道渠催得春闌著，春不緣渠獨不闌。
折杏子 楊萬里
天暖酒易醺，春暮花難覓。意行到南園，杏子半紅碧。輕風動高枝，可望不可摘。聳肩跂一足，偶爾攀翻得。攀條初亦喜，折條還復惜。小苦已自韻，未酸政堪喫。聊將插鬢歸，空樽有餘瀝。
紅錦带花 楊萬里
天女風梭織露機，碧絲地上茜欒枝。何曾繫住春歸脚，只解縈長客恨眉。節節生花花點點，茸茸曬日日遲遲。後園初夏無題目，小樹微芳也得詩。
送劉覺之歸蜀 楊萬里
大江東西湖南北，鵠袍學子森如竹。何人開口不伊川，阿誰初道此水源。清純先生劉夫子，冷笑俗儒鑽故紙。夢中親見大小程，爲渠刺船入洙泗。嗟我結髮從先生，日日看子趨鯉庭。先生命子却從我，小窗短檠共燈火。陋巷柴扉共寒餓，安知頭上天幾大。子今行李寄大寧，翩然束書游帝城。袖中一卷經濟策，天關九虎叫不應。朝來忽見毛生刺，看來看去驚且喜。風花聚散三十年，何許飛墮老眼前。相逢幾日又相別，珍重兩字不忍說。我有故山江之西，祗遣思歸不遣歸。贈行聊借退之詩，石頭城下一杯酒，便是此生長別離。
跋余伯益所藏張欽夫書西銘短紙二首  其一 楊萬里
一高一下一中央，怙恃兼儂豈別房。撞過煙樓休劣相，祗如郎罷也無良。
跋余伯益所藏張欽夫書西銘短紙二首  其二 楊萬里
橫渠方寸著乾坤，傳到南軒更莫論。四海交朋霜葉落，半張翰墨雪濤翻。
遊定林寺即荆公讀書處四首  其一 楊萬里
鍾山已在萬山深，更過鍾山入定林。穿盡松杉行盡石，一庵猶隔白雲岑。
遊定林寺即荆公讀書處四首  其二 楊萬里
一箇青童一蹇馿，九年來往定林居。經綸枉被周公誤，罷相歸來始讀書。
遊定林寺即荆公讀書處四首  其三 楊萬里
半破僧庵半補籬，舊題無復壁間詩。祗餘手植雙桐在，此外仍兼洗硯池。
遊定林寺即荆公讀書處四首  其四 楊萬里
踏月敲門訪病夫，問來還是雪堂蘇。不知把燭高談許，曾舉烏臺詩帳無。
半山寺三首  其一 楊萬里
霜松雪竹老重尋，南蕩東陂水自深。鳳去宅存誰與住，不如作寺免傷心。
半山寺三首  其二 楊萬里
老無穉子爲應門，病有毗耶伴此身。相府梵宮均是幻，却須捨宅即離塵。
半山寺三首  其三 楊萬里
日邊賜額寺名新，雞犬猶迎舊主人。見說小兒齊拍手，半山寺主裹頭巾。
初夏即事 楊萬里
今日風光定自佳，不寒不熱恰清和。百年人世行樂耳，一歲春歸奈老何。芍藥晚花終是小，戎葵新莟許來多。俸錢自笑渾無用，祗合文江買釣蓑。
賀建康帥余處恭迎寶公禱雨隨應 楊萬里
大士多時不入城，入城猶未炷爐熏。忽吹淮水千峰雨，不費鍾山半朶雲。桑葉秧苗俱起舞，葵花萱草亦歡欣。尚書款送公歸去，留下豐年二十分。
跋虞丞相與趙撙節使帖還其猶子濟二首  其一 楊萬里
虞丞相與趙將軍，同策江淮第一勳。大羽進賢今寂寞，凌煙頌裏感風雲。
跋虞丞相與趙撙節使帖還其猶子濟二首  其二 楊萬里
側厘一幅落雲煙，意豁神傾歎兩賢。從古將門長出將，眼看小阮勒燕然。
送李君亮大著出守眉州 楊萬里
老夫丐外自緣老，復聞建鄴江山好。不應夫子亦翩然，一柁江花更江草。黄金宮闕三神山，蓬萊五雲霄漢間。仍將弱水三萬里，隔斷塵世無往還。西州名勝李太史，豈徒國士天下士。玉皇催入道山堂，知費臺家幾黄紙。似聞郎罷對薰風，忽思錦江荔枝紅。人生奉親行樂耳，金印斗大何關儂。峨眉山月却入手，影落庭闈一杯酒。蚤賦中和樂職宣布詩，會看夔龍集鳳池。
晝倦 楊萬里
睡眼䰒鬆倦日長，却拋詩卷步回廊。貍奴幸自雙雙戲，忽見人來走似獐。
陪留守余處恭總領錢進思提刑傅景仁游清凉寺即古石頭城三首  其一 楊萬里
山自新亭走下來，化爲一虎首重回。平吞雪浪三江水，卧對雨花千丈臺。點檢故城遺址在，淒涼浩歎宿雲開。六朝蹤跡登臨徧，底事茲游獨壯哉。
陪留守余處恭總領錢進思提刑傅景仁游清凉寺即古石頭城三首  其二 楊萬里
萬里長江天上來，石頭却欲打江回。青山外面周如削，紫府中間劃洞開。蘇峻戰場今草樹，仲謀廟貌古塵埃。多情白鷺洲前水，月落潮生聲自哀。
陪留守余處恭總領錢進思提刑傅景仁游清凉寺即古石頭城三首  其三 楊萬里
已守臺城更石城，不知併力或分營。六師只遣環天闕，一壘真成借寇兵。向者王蘇俱解此，冤哉隗協可憐生。若言虎踞渾堪倚，萬歲千秋無戰爭。
和傅景仁游清凉寺 楊萬里
舊時月過女牆頭，風雨摧頹廢不脩。地老天荒無處問，松聲灘響替人愁。祥刑使者來何暮，弔古詩篇清更幽。收拾江山入懷袖，却歸講席進鴻疇。
夏日雜興 楊萬里
金陵六月曉猶寒，近北天時較少暄。打盡來禽那待熟，半開萱草已先翻。獨龍岡頂青千摺，十字河頭碧一痕。九郡報來都雨足，插秧收麥喜村村。
新亭送客 楊萬里
六朝豈是乏勳賢，爲底京師不晏然。柏壁置人天一笑，楚囚對泣後千年。鍾山喚客長南望，江水留人懶北還。强管興亡談不盡，枉教吟殺夕陽蟬。
戲詠陳氏女剪綵花二絕句 拒霜 楊萬里
染露金風裏，宜霜玉水濱。莫嫌開最晚，元自不爭春。
戲詠陳氏女剪綵花二絕句 菊 楊萬里
味苦誰能愛，香寒只自珍。長將潭底水，普供世間人。
謝余處恭送七夕酒果蜜食化生兒二首  其一 楊萬里
踉蹡兒孫忽滿庭，折荷騎竹臂春鶑。巧樓後夜邀牛女，留鑰今朝送化生。節物催人教老去，壺觴拜賜喜先傾。醉眠管得銀河鵲，天上歸來打六更。
謝余處恭送七夕酒果蜜食化生兒二首  其二 楊萬里
新釀秦淮鴨綠坳，旋熬粔籹蜜蜂巢。來禽濃抹日半臉，水藕初凝雪一梢。豈有天孫千度嫁，枉同河鼓兩相嘲。渠儂有巧真堪乞，不倩蛛絲罥果肴。
初秋行圃四首  其一 楊萬里
今年六月不勝涼，七月炎蒸不可當。一陣秋風初過雨，箇般天氣好燒香。
初秋行圃四首  其二 楊萬里
小小園亭亦自佳，晚雲過雨却成霞。爛開梔子渾如雪，已熟來禽尚带花。
初秋行圃四首  其三 楊萬里
花梢飛下兩鳴鳩，欲住還行行復留。拾得來禽吞不得，啄來啄去竟成休。
初秋行圃四首  其四 楊萬里
落日無情最有情，徧催萬樹暮蟬鳴。聽來咫尺無尋處，尋到旁邊却不聲。
跋澹庵先生辭工部侍郎答詔不允  其一 楊萬里
高卧崖州二十年，黑頭去國白頭還。身居紫禁鶑花裏，心在青原水石間。
跋澹庵先生辭工部侍郎答詔不允  其二 楊萬里
願挽天河洗北夷，老臣底用紫荷爲。丹心一寸凌霜雪，祗有隆興聖主知。
跋澹庵先生繳張欽夫賜章服答詔二首  其一 楊萬里
平生師友兩相知，苦爲君王惜一衣。刺口爭來爭不得，青蠅猶傍太陽飛。
跋澹庵先生繳張欽夫賜章服答詔二首  其二 楊萬里
紫綬當時賜兩人，一爲乳臭一名臣。老韓不要令同傳，誰會先生此意真。
中元前賀余處恭尚書禱雨沛然霑足 楊萬里
數點飄蕭供晚清，二更傾瀉到天明。雷驅雲氣如旋磨，雨徧山村却入城。簟面頓無秋後暑，簷牙最愛夢中聲。尚書幸有爲霖手，偏灑江東作麽生。
竹床 楊萬里
已製青奴一壁寒，更搘綠玉兩頭安。誰言詩老眠雲榻，不是漁郎釣月竿。醉夢那知蕉葉雨，小舟親過蓼花灘。蹶然驚起天將曉，窗下書燈耿復殘。
中元日午 楊萬里
雨餘赤日尚如炊，亭午青陰不肯移。蜂過無花絕糧道，蟻行有水遏歸師。今朝道是中元節，天氣過於初伏時。小圃追涼還得熱，焚香清坐讀唐詩。
偶成 楊萬里
珍禽飲盆池，將扇撲窗戶。一聲驚得飛，再聲驚不去。
秋日早起 楊萬里
我眠亦甚安，夢中初無驚。如何作夢語，反側意不平。起來不復寐，郡樓撾五更。窗紙尚昏昏，看到漸次明。卷簾啟後戶，披衣步中庭。汲井漱新泉，滿面吹寒冰。仰看天宇曠，微白復淡青。猶挂爛銀梳，未昇紫金鉦。砌蛩餘夜唧，樹鵲作曉鳴。群動俱擾擾，競若有所營。而人居其間，獨欲免夙興。出山三見秋，一年一征行。今茲秋又至，歸心捺還生。會當挂其冠，高卧聽松聲。
月臺夜坐二首  其一 楊萬里
秋日非無熱，秋宵至竟清。老夫連數夕，露坐到三更。風急星明滅，雲行月送迎。追驩追不得，驩却偶然成。
月臺夜坐二首  其二 楊萬里
日落片時許，星纔數點明。須臾玉棋子，徧滿碧瑶枰。向晚垂垂雨，通宵得得晴。秋蛩伴儂語，苦底是誰聲。
初凉與次公子共讀書冊 楊萬里
暑嬾歸投簟，涼醒打當書。罷吟唇欲裂，起坐膝難舒。汲古微瀾動，悲秋小雨餘。五言未針線，百過且階除。
後圃秋步 楊萬里
夏箑秋新妬，暄窗冷早侵。病葵萱未悟，落果草偏深。老矣曾榮望，歸歟更嬾心。此冠彈與掛，若箇不山林。
戲用禪觀答曾無逸問山谷語 楊萬里
前說人間無漏仙，後說世上無眼禪。衲子若全信佛語，生天定在靈運前。
聽蟬八絕句  其一 楊萬里
披襟散髮晚風清，細細孤斟緩緩行。道是江東官事冗，綠楊陰裏聽蟬聲。
聽蟬八絕句  其二 楊萬里
一隻初來報早秋，又添一隻說新愁。兩蟬對語雙垂柳，知鬭先休鬭後休。
聽蟬八絕句  其三 楊萬里
渠與斜陽有底讎，千冤萬恨訴清秋。更從誰子做頭抵，只放斜陽不落休。
聽蟬八絕句  其四 楊萬里
一殻空空紙樣輕，風前却有許多聲。叫來叫去渾無事，叫到詩人白髮生。
聽蟬八絕句  其五 楊萬里
說露談風有典章，詠秋吟夏入宮商。蟬聲無一些煩惱，自是愁人枉斷腸。
聽蟬八絕句  其六 楊萬里
乍來忽去爲誰忙，短氣抽教强作長。道是渠儂聲不歇，一吟一續萬低昂。
聽蟬八絕句  其七 楊萬里
望帝啼春夜更多，不知蟬意却如何。還來入夜便無語，明日將詩理會它。
聽蟬八絕句  其八 楊萬里
罪過渠儂商略秋，從朝至暮不曾休。莫嫌入夜還休去，自有寒蛩替說愁。
行部有日喜雨 楊萬里
一雨天良苦，連宵釀不成。强摩昏睡眼，來看滴階聲。環細開來大，珠跳滅又生。稻花知我出，噴雪待相迎。
八月朔曉起趣辦行李 楊萬里
雨後晨先起，花間濕也行。破除婪尾暑，領略打頭清。蠹果無遲落，枯枝忽再榮。便須秣吾馬，及此半陰晴。
行部暫辭金陵同列有感 楊萬里
爽氣來江外，秋容上柳梢。生遭女嬃駡，老解子雲嘲。衰病聊飛屐，行藏鎮把包。君看社後燕，還憶社前巢。
木犀初發 楊萬里
可笑詩人山澤臞，平生枯淡不敷腴。已搜杞菊到詒厥，絕與木犀親友于。挼入杯中金粟走，滿澆天上桂華孤。醉眠繞枕兩三朶，香冰肝脾酒更無。
明發金陵晨炊義井 楊萬里
薄薄雲收日，霏霏雨散池。平波光去遠，疎點暈來遲。所部餘千里，初程第一詩。先驅問行李，雙堠且晨炊。
道旁槿籬 楊萬里
夾路疎籬錦作堆，朝開暮落復朝開。抽心粔籹輕拖糝，近蔕燕支釅抹腮。占破半年猶道少，何曾一日不芳來。花中却是渠長命，換舊添新底用催。
圩田二首  其一 楊萬里
週遭圩岸繚金城，一眼圩田翠不分。行到秋苗初熟處，翠茸錦上織黄雲。
圩田二首  其二 楊萬里
古來圩岸護隄防，岸岸行行種綠楊。歲久樹根無寸土，綠楊走入水中央。
蚤起秣陵鎮二首  其一 楊萬里
人趁村中市，雞鳴擔上籠。忽看一天紫，未吐半輪紅。誰撼扶桑露，吹來楊柳風。詩肩忍涼冷，已出兩臞峰。
蚤起秣陵鎮二首  其二 楊萬里
山路祇言迥，農家俱夙興。短長羣穉子，迴避一田塍。隨犬能知路，騎牛底用繩。茲行有勝事，何處不豐登。
觀稼 楊萬里
井字行都整，花香遠已甜。穗肥黄俯首，芒勁紫掀髯。風攪平雲陣，聲鬆缺月鐮。不愁禾把減，高廩却愁添。
路口回望方山 楊萬里
鍾阜回頭失，方山戀眼寒。似巾簷短帽，如覆玉琱盤。每恨青蒼遠，因行反覆看。歸時記面目，城裏指雲端。
甯橋小渡 楊萬里
橋壞仍泥滑，舟橫隔水呼。岸頭危徑窄，轎子莫人扶。午漏相將裏，秋陽未肯無。明知近前店，暗覺展脩途。
橫山 楊萬里
已過方山了，橫山更絕奇。爭高一尖喜，妬逸衆青追。萬馬頭驚拶，千旗脚恣吹。娟峰恰三五，隔柳尚參差。
入溧水界閲堠子 楊萬里
纔入溧水界，休教勤吏民。是誰差堠子，久立待車塵。苔蘚今仍古，風霜秋復春。不知雙與隻，迎送幾行人。
午憩方虛坐睡 楊萬里
午暑殘偏力，長亭歇未行。睡鄉蠅俶擾，詩陣筆專征。今夕南吾枕，何時北我旌。不應菊花酒，兒女不同傾。
樊系 楊萬里
冊文不做也由伊，做了何須死不辭。可惜一杯金屑酒，飲來祗較早些時。
方虛日斜再行宿烏山二首  其一 楊萬里
日已衰容去，風仍劈面來。征徒歇得醒，老子不須催。綠蔭涼過傘，黄泥曬作埃。欣然片雲起，半霎又吹開。
方虛日斜再行宿烏山二首  其二 楊萬里
多稼村村過，垂楊店店迎。偶然逢客子，問得好山名。投宿欣猶早，斜陽落更明。僕人休進扇，得似晚風清。
發烏山入溧水縣中山驛 楊萬里
雨脚依山見，風頭觸樹回。泥深行不去，轎兀睡還來。栩栩情微適，喧喧眼竟開。夢殘那可續，續得轉悠哉。
圩丁詞十解  其一 楊萬里
圩田元是一平湖，憑仗兒郎築作圩。萬雉長城倩誰守，兩隄楊柳當防夫。
圩丁詞十解  其二 楊萬里
何代何人作此圩，石頑土膩鐵難如。年年二月桃花水，如律流歸石臼湖。
圩丁詞十解  其三 楊萬里
上通建德下當塗，千里江湖繚一圩。本是陽侯水精國，天公敕賜上農夫。
圩丁詞十解  其四 楊萬里
南望雙峰抹綠明，一峰起立一峰橫。不知圩裏田多少，直到峰根不見塍。
圩丁詞十解  其五 楊萬里
兩岸沿隄有水門，萬波隨吐復隨吞。君看紅蓼花邊脚，補去脩來無水痕。
圩丁詞十解  其六 楊萬里
年年圩長集圩丁，不要招呼自要行。萬杵一鳴千畚土，大呼高唱總齊聲。
圩丁詞十解  其七 楊萬里
兒郎辛苦莫呼天，一日修圩一歲眠。六七月頭無點雨，試登高處望圩田。
圩丁詞十解  其八 楊萬里
岸頭石板紫縱橫，不是修圩是築城。傳語赫連莫蒸土，霸圖未必賽春耕。
圩丁詞十解  其九 楊萬里
河水還高港水低，千枝萬派曲穿畦。斗門一閉君休笑，要看水從人指揮。
圩丁詞十解  其一○ 楊萬里
圩上人牽水上航，從頭點檢萬農桑。即非使者秋行部，乃是圩翁曉按莊。
宿孔鎮觀雨中蛛絲五首  其一 楊萬里
雨打蛛絲不打蛛，雨來蛛入畫簷隅。網羅滿腹輸渠巧，也只蠅蚊命屬渠。
宿孔鎮觀雨中蛛絲五首  其二 楊萬里
雨罷蜘蛛却出簷，網絲小減再新添。莫言辛苦無功業，便有飛蟲密處粘。
宿孔鎮觀雨中蛛絲五首  其三 楊萬里
空中仰面却飛身，寂似毗耶不動尊。忽有一蚊來觸網，手忙脚亂便星奔。
宿孔鎮觀雨中蛛絲五首  其四 楊萬里
走得團團織得窠，羣飛來往不逃它。網羅外面逃多少，枉了辛勤設網羅。
宿孔鎮觀雨中蛛絲五首  其五 楊萬里
網羅最密是蛛絲，却被秋蚊聖得知。粘著便飛來不再，蛛絲也解有疎時。
蛩聲三首  其一 楊萬里
山行我已厭征塵，夜語誰能伴老身。幸有暗蛩同店宿，被渠告訴却愁人。
蛩聲三首  其二 楊萬里
床根吟夜句冥搜，莎底啼寒泣怨秋。人世如何無苦樂，一般蟋蟀兩般愁。
蛩聲三首  其三 楊萬里
莫憎苦調太酸辛，月思霜哀亦可人。村路小家無此客，溧陽少府是前身。
發孔鎮晨炊漆橋道中紀行十首  其一 楊萬里
夢中一夜雨浪浪，曉過田間尚雨香。塘水溉田能幾許，雨餘田水却歸塘。
發孔鎮晨炊漆橋道中紀行十首  其二 楊萬里
可堪衰病兩相纏，更苦懸車尚五年。羨殺雨中山上水，留它不住竟歸田。
發孔鎮晨炊漆橋道中紀行十首  其三 楊萬里
雨入秋田恰及時，禾頭相枕卧相依。路南路北皆秋水，浄洗行人屨上泥。
發孔鎮晨炊漆橋道中紀行十首  其四 楊萬里
不但秋原雨冒田，坐看平地路成川。隔田山下青松外，不見人家只見煙。
發孔鎮晨炊漆橋道中紀行十首  其五 楊萬里
斫地燒畬旋旋開，豆花麻莢更菘栽。荒山半寸無遺土，田父何曾一飽來。
發孔鎮晨炊漆橋道中紀行十首  其六 楊萬里
君看人跡蝶來輕，踏得林間路作坑。古路今人行不得，一時移上上頭行。
發孔鎮晨炊漆橋道中紀行十首  其七 楊萬里
行穿詰曲更崔嵬，野店柴門半未開。皂莢樹陰黄草屋，隔籬犬吠出頭來。
發孔鎮晨炊漆橋道中紀行十首  其八 楊萬里
雨入秋空細復輕，松梢積得太多生。忽然落點拳來大，偏作行人滴傘聲。
發孔鎮晨炊漆橋道中紀行十首  其九 楊萬里
清曉新涼愜老懷，只愁傔從可憐哉。泥行寸步無由到，雨去前山却復回。
發孔鎮晨炊漆橋道中紀行十首  其一○ 楊萬里
水夾橫隄柳萬株，雨餘新沐更新梳。柔條如線長而細，不貫雙魚只貫珠。
過平公橋 楊萬里
高岸行成路，清渠淡不波。荇花深似菊，芡葉皺於荷。聞道新橋好，還成带雨過。如何平氏店，宿處不逢它。
水漚二首  其一 楊萬里
淡日輕雲雨點疎，大漚隨雨起清渠。跳來走去瓊盤裏，創見龍宮徑寸珠。
水漚二首  其二 楊萬里
至寶何緣識得全，驪珠浮沒只俄然。金仙額上莊嚴底，只許凡人見半邊。
攸山望石臼湖 楊萬里
雨中深閉轎窗紗，驚見孤光射眼花。一顧平湖山盡處，碧銅鏡外走青蛇。
野店二絕句  其一 楊萬里
不勞官吏出將迎，山店如何遠有聲。人報官來爭出看，牛逢轎過忽然驚。
野店二絕句  其二 楊萬里
山店茅柴强一杯，梨酸藕苦眼慵開。深紅元子輕紅鮓，難得江西鄉味來。
菱沼 楊萬里
柄似蟾蜍股樣肥，葉如蝴蝶翼相差。蟾蜍翹立蝶飛起，便是菱花著子時。
山村二首  其一 楊萬里
一搭山村一搭奇，不堪風物索新詩。稻花雪白糝柳絮，柘子猩紅團荔枝。行者自愁居者樂，晴時即熱雨時泥。問知桐汭多程在，未說宣城與貴池。
山村二首  其二 楊萬里
歇處何防更歇些，宿頭未到日頭斜。風煙綠水青山國，籬落紫茄黄豆家。雨足一年生事了，我行三日去程賒。老夫不是如今錯，初識陶泓計已差。
發銀樹林 楊萬里
莫過溪橋銀樹林，溪深未抵路泥深。清風一陣掠人面，晴色半開關客心。遠嶺惹雲秋裏雪，淡天刷墨曉來陰。幾多好句爭投我，柳奪花偷底處尋。
入建平界二首  其一 楊萬里
溧水南頭接建平，丫頭兒子便勤耕。疎麻大豆已前輩，蕎麥晚菘初後生。席卷千山爲一囿，天憐春種賜秋成。不如老圃今真箇，樊子何曾透聖扃。
入建平界二首  其二 楊萬里
一歲昇平在一收，今年田父又無愁。接天稻穗黄嬌日，照水蓼花紅滴秋。風有炎涼纔頃刻，雨無朝暮政滂流。浪言出却金陵界，入却廬陵界始休。
早炊童家店 楊萬里
長亭深處小亭奇，雜蘤粗蕤亦有姿。羊角豆纏松葉架，雞冠花隔竹槍籬。不辭雨卧風餐裏，可惜橙黄橘綠時。行到前頭楊柳逕，平分紅白兩蓮池。
過謝家灣 楊萬里
行盡牛蹊兔逕中，忽逢平野四連空。意隨白鷺一雙去，眼過青山千萬重。近嶺已看看遠嶺，連峰不愛愛孤峰。一丘一壑知何意，疎盡官人著牧童。
轎中看山 楊萬里
買山安得錢，有錢價不賤。住山如冠玉，人見我不見。世言游山好，一峰足雙繭。峰外復有峰，歷盡獨能徧。不如近看山，近看不如遠。請山略退步，容我與對面。我行山欣隨，我住山樂伴。有酒喚山飲，有蔌分山饌。隔水絕高寒，縈雲偏蒨絢。雨滋青彌深，日炫紫還淺。端居忽飛動，遐逝即回轉。孤秀呈復逃，層尖隠還顯。掇入轎中來，置在几上玩。劣行三兩驛，已閲百千變。非我去旁搜，皆渠來自獻。寄言有山人，勿賣亦勿典。金多汝安用，價重山亦怨。估若爲我低，傷廉又非願。山已在胸中，豈復有餘羨。羨心固無餘，更借山一看。
嘲蜻蜓 楊萬里
餌花春蝶即花仙，飲露秋蟬怕露寒。只道蜻蜓解餐水，元來照水不曾餐。
發中橋二首  其一 楊萬里
濕轎乘涼入，斜燈借路明。柳欹元不倒，橋闊自多驚。宿霤停殘滴，朝曦放快晴。溪流太無頼，不作一聲聲。
發中橋二首  其二 楊萬里
新雨豐今歲，初晴屏積陰。猛收千疋練，微露一稜金。天熨粉青嫩，山描愁黛深。誰言殘剩暑，卓午不相尋。
早炊高店 楊萬里
過雨溪山十倍明，乍晴風日一番清。白鷗池沼菰蒲影，紅棗村虛雞犬聲。肉食坐曹良媿死，囊衣行部亦勞生。不堪有七今成九，傖父年來老更傖。
午熱憩忠義渡 楊萬里
秋陽嗔我緊追程，急泊臨流一短亭。摘索風巾些子倦，蒼茫水枕霎時醒。單牌雙堠頭都白，萬壑千巖眼强青。不及溪邊老亭父，一生卧護竹窗櫺。
宿雞林坊二首  其一 楊萬里
路覺往而復，意迷東與西。元來八九渡，只是一條溪。亭午雖微暑，茲辰較少泥。諸峰雲上出，不但與雲齊。
宿雞林坊二首  其二 楊萬里
草有清無俗，田生不用耘。菰花琱品字，荇葉缺錢文。出水浮難沒，遥風浄更芬。物情豈難狀，作麽未前聞。
初九夜月二首  其一 楊萬里
珍重姮娥住廣寒，不餐火食不餐煙。秋空拾得一團餠，隨手如何失半邊。
初九夜月二首  其二 楊萬里
也知月姊是天姝，天上人間絕世無。霧刷雲撩何不可，却須插一水精梳。
村店竹床 楊萬里
村店事事無，秋熱夜夜至。一雙好竹床，無人將去睡。
問月二首  其一 楊萬里
月色幸自好，元無半點雲。移床來一看，雲月兩昏昏。
問月二首  其二 楊萬里
月入雲中去，呼他不出來。明宵教老子，何面更相陪。
將睡四首  其一 楊萬里
老夫豈不眠，只是眠未得。若到睡思來，華胥是誰國。
將睡四首  其二 楊萬里
一更打二點，夜夜此時睡。今夜當此時，不睡緣底事。
將睡四首  其三 楊萬里
已被詩爲祟，更添茶作魔。端能去二者，一武到無何。
將睡四首  其四 楊萬里
睡去非不願，熱來無奈何。蒙渠致西爽，爲汝守南柯。
曉行望雲山 楊萬里
霽天欲曉未明間，滿目奇峰總可觀。却有一峰忽然長，方知不動是真山。
歸雲三首  其一 楊萬里
可殺歸雲也愛山，夜來都宿好山間。偶看一絮翩然起，引得崩騰相趁還。
歸雲三首  其二 楊萬里
三足鴉兒出海東，飛光一朶染天紅。只銷半點歸雲動，立地濛濛暗太空。
歸雲三首  其三 楊萬里
坐看山頭託宿雲，一雲纔動萬雲奔。霍然散作千村霧，遠處昏來近處昏。
日出 楊萬里
散雲作霧恰昏昏，收霧依前復作雲。一面紅金大圓鏡，盡銷雲霧照乾坤。
道旁店 楊萬里
路旁野店兩三家，清曉無湯況有茶。道是渠儂不好事，青瓷瓶插紫薇花。
蛛網 楊萬里
深山無水又無人，曬網攤罾奪日明。却是蜘蛛遭積雨，經綸家計趁新晴。
加餐 楊萬里
脫髮星星徧，加餐日日新。二升卧龍玉，一斗謫仙春。雲子恐稱屈，麴生能笑人。吾方有公事，公等不須嗔。
道旁竹 楊萬里
竹竿穿竹籬，却與籬爲柱。大小且相依，榮枯何足顧。
曉行山煙 楊萬里
曉煙橫抹碧山隅，只在松梢疋練如。作意行前尋一看，遠濃近淡忽都無。
雨漱紫泥 楊萬里
道旁雨漱紫浮泥，高底成山下底溪。谷轉峰回雲出岫，沙翻石走草緣堤。波生蟋蟀漂新宅，水落蚍蜉識舊蹊。大地山河亦如此，看來只是許高低。
炬火發誓節渡勇家店二首  其一 楊萬里
飄爐飛空落曉星，隨風入草化秋螢。莎蟲誤認天明了，却變寒聲作暖聲。
炬火發誓節渡勇家店二首  其二 楊萬里
昨午秋陽尚壯哉，今晨莫待日光催。麻蒸一照三十里，底用金蓮花炬來。
曉過花橋入宣州界四首  其一 楊萬里
路入宣城山便奇，蒼虯活走綠鸞飛。詩人眼毒已先見，却旋褰雲作翠幃。
曉過花橋入宣州界四首  其二 楊萬里
敬亭宛水故依然，疊嶂雙溪阿那邊。謝守不生梅老死，倩誰海內掌風煙。
曉過花橋入宣州界四首  其三 楊萬里
近山淺綠遠深青，兩樣風姿一樣清。似怨朝陽卷雲霧，被儂看著太分明。
曉過花橋入宣州界四首  其四 楊萬里
不是青山是畫圖，南山瘦削北敷腴。兩山名姓君知麽，一字玄暉一聖俞。
野店多賣花木瓜 楊萬里
天下宣城花木瓜，日華露液繡成花。何須堠子强呈界，自有瓊琚先報衙。
花果 楊萬里
野花山果絕芳馨，借問行人不識名。蜂蝶行糧猿鶴飯，一生口分兩無爭。
午熱 楊萬里
也無半點爽風吹，坐轎分明是甑炊。宿處問來猶五里，火輪煽得正炎時。
月中炬火發仙山驛小睡射亭五首  其一 楊萬里
道是宵征即曉光，若言明發未朝陽。月華露氣山兼水，享盡人間第一涼。
月中炬火發仙山驛小睡射亭五首  其二 楊萬里
踏月何銷秉炬行，也防月落未天明。果然留下長庚去，更賺行人作曉星。